Man in hof na hy glo vrou met graaf aanvalŉ 34-jarige man het Donderdag in die Port Alfred landdroshof verskyn nadat hy glo ŉ 83-jarige vrou met ŉ graaf aangeval het. ŉ Polisiewoordvoerder, kapt. Mali Govender, sê Heinrich Plaatjies is Woensdagoggend omstreeks 01:00 in Kenton on Sea in hegtenis geneem. Hy word aangekla van poging tot moord en roof. Die saak is tot 15 Desember uitgestel wanneer Plaatjies om borg sal aansoek doen. Plaatjies het glo op 9 Oktober vanjaar na die vrou se huis gegaan waar hy vroeër as ŉ verwer gewerk het. Hy het glo aangedring op betaling. Toe die vrou sê sy het nie kontant by haar nie het Plaatjies glo aggressief geraak en haar erg aangerand met ŉ graaf. Die vrou is later deur die buurman se kinders gevind waar sy in erge pyn gelê het. Sy was vir langer as ŉ maand in die hospitaal. Govender sê die vrou is steeds in ‘n brose staat en bly saam met naasbestaandes.